PAK मीडिया का दावा- पाकिस्तान के बिना भारत 5 देशों का टूर्नामेंट करा सकता है
Asia Cup 2023 -  BCCI Considering Hosting Five-nation Tournament In Place Of Cancelled Asia Cup सितंबर में होने वाले एशिया कप कैंसिल हो सकता है। भारतीय क्रिकेट कंट्रोल बोर्ड (BCCI)उसकी जगह पांच देशों का टूर्नामेंट का आयोजन कर सकता है। दरअसल एशिया कप इस साल सितंबर में पाकिस्तान में होना है।
इस साल सितंबर में पाकिस्तान में होने वाला एशिया कप क्रिकेट टूर्नामेंट कैंसिल हो सकता है। यह दावा पाकिस्तान क्रिकेट बोर्ड के हवाले से पाकिस्तानी वेबसाइट 'पाकिस्तान क्रिकेट' ने किया है। रिपोर्ट में यह भी दावा किया गया है कि एशिया कप कैंसिल होने के बाद भारतीय क्रिकेट कंट्रोल बोर्ड (BCCI) पांच देशों के टूर्नामेंट का आयोजन कर सकता है। इसमें पाकिस्तान को छोड़कर एशिया की अन्य सभी टीमें हिस्सा ले सकती हैं।
सबसे पहले देखिए पाकिस्तान क्रिकेट की उस रिपोर्ट का स्क्रीनशॉट...
PCB और BCCI सूत्रों ने भास्कर से कहा- यह महज अफवाह 
एशिया कप कैंसिल हो सकने की खबर आने के बाद भास्कर संवाददाता ने पाकिस्तान क्रिकेट बोर्ड के अधिकारियों से इस मसले पर बात की। PCB के एक अधिकारी ने इस खबर को अफवाह बताया है। उन्होंने कहा कि इस पर अभी कोई फैसला नहीं हुआ है।
अब जानिए, क्या है विवाद की वजह
ICC के कैलेंडर में 2023 में होने वाले एशिया कप की मेजबानी पाकिस्तान को दी गई है। BCCI ने कैलेंडर जारी होते ही यह साफ कर दिया था कि भारतीय टीम खेलने के लिए पाकिस्तान नहीं जाएगी। BCCI ने एशिया कप किसी न्यूट्रल वेन्यू पर कराने को कहा था, लेकिन पाकिस्तान क्रिकेट बोर्ड नहीं माना, क्योंकि अपनी बिगड़ी हुई आर्थिक स्थिति संवारने के लिए उसे एशिया कप से ही उम्मीद है।
हालांकि पाकिस्तान ने टूर्नामेंट को हाइब्रिड मॉडल पर कराने का प्रस्ताव भी दिया है। इसके मुताबिक भारत के मैच बाहर करा दिए जाएंगे और बाकी टूर्नामेंट पाकिस्तान में होगा। भारत अगर फाइनल में पहुंचता है तो फाइनल भी पाकिस्तान के बाहर होगा।
इस पर BCCI की ओर से कोई साफ बयान नहीं आया है। बीच में यह खबर आई थी कि बांग्लादेश और श्रीलंका के क्रिकेट बोर्ड ने हाइब्रिड मॉडल का विरोध किया है। उनका कहना है कि इससे टूर्नामेंट का खर्च बढ़ेगा और रेवेन्यू में उनकी हिस्सेदारी में कमी आएगी।
जय शाह ने हाल ही में कहा था एशिया कप पर अभी कोई फैसला नहीं
हाल ही में BCCI सचिव और एशिया क्रिकेट काउंसिल के अध्यक्ष जय शाह ने कहा था कि एशिया कप में टीम इंडिया के मैच पाकिस्तान के बजाय दूसरे देश में कराने को लेकर PCB के प्रस्ताव पर कोई फैसला नहीं लिया गया है। अन्य देशों से भी उनके फीडबैक लिए जा रहे हैं। उस फीडबैक के आधार पर ही अगला फैसला लिया जाएगा।
10 साल में भारत-पाक के बीच 15 मैच
दोनों देशों के बीच आखिरी बाइलैट्रल सीरीज जनवरी 2013 में भारत में हुई थी। पाकिस्तान ने इस दौरे पर 3 वनडे और 2 टी-20 खेले थे। इसके बाद दोनों देश मल्टीनेशन टूर्नामेंट में ही भिड़े। दोनों के बीच सभी फॉर्मेट के कुल 15 मुकाबले ही हो सके। इनमें 8 वनडे और 7 टी-20 खेले गए। इनमें भारत ने 11 और पाकिस्तान ने 4 जीते।
पाकिस्तान 2016 में टी-20 वर्ल्ड कप खेलने आ चुकी है
टीम इंडिया राजनीतिक कारणों से पाकिस्तान नहीं जाती है, लेकिन पिछले 10 सालों में पाकिस्तान की टीम 2016 का टी-20 वर्ल्ड कप खेलने के लिए भारत आ चुकी है। बाइलैट्रल सीरीज न होने के कारण 2007 के बाद दोनों के बीच कोई टेस्ट मैच भी नहीं खेले गए।